o implementácii, fungovaní a účinnosti domény najvyššej úrovne .eu od apríla 2017 do apríla 2019

Podpora jazykovej rozmanitosti v Európe a rozširovanie viacjazyčnosti v rámci domény .eu zostáva prioritou. Na konci sledovaného obdobia sa očakávalo, že reťazec znakov .ευ v gréckom písme by mohol byť spustený na konci roka 2019. Týmto míľnikom by sa úspešne zavŕšilo úsilie zamerané na podporu všetkých písiem v Európskej únii, ktoré nie sú latinka.

Okrem toho register domény .eu naďalej podporoval DNSSEC, t. j. bezpečnostné rozšírenie systému DNS (Domain Name System), vykonal opatrenia v oblasti kybernetickej bezpečnosti, zaviedol nové iniciatívy na predchádzanie protiprávnym registráciám a spolupracoval s orgánmi na presadzovanie práva a inými štátnymi orgánmi na národnej aj európskej úrovni v rámci boja proti nezákonným činnostiam, ktoré sa týkajú názvov domény .eu. Register domény .eu udržiava vysoko odolnú a spoľahlivú technickú infraštruktúru s cieľom zabezpečiť, aby priestor názvov domény .eu zostal dostupný pre všetkých používateľov internetu.

Táto správa sa týka domény najvyššej úrovne .eu s kódom krajiny (country code Top-Level Domain, resp. ccTLD), čiže internetovej domény Európskej únie a jej variantov v iných písmach tak, ako ju riadi a spravuje nezisková organizácia EURid (Európsky register internetových domén) ako jej správca (ďalej len „register domény .eu“) na základe zmluvy o koncesii na poskytovanie služieb, ktorá bola uzavretá s Komisiou. V zmysle článku 8 nariadenia (ES) č. 733/2002 z 22. apríla 2002 o zavedení domény najvyššej úrovne .eu (ďalej len „nariadenie o doméne .eu“) je Komisia povinná predkladať Európskemu parlamentu a Rade správu o implementácii, fungovaní a účinnosti domény .eu každé dva roky. Táto správa sa vzťahuje na obdobie od 1. apríla 2017 do 31. marca 2019 (ďalej len „sledované obdobie“).

V uplynulých rokoch bol trh s názvami domén, a najmä so široko zaužívanými doménami najvyššej úrovne, ovplyvnený výrazným zintenzívnením konkurencie vzhľadom na zavedenie nových generických domén najvyššej úrovne, ako napr. .hotel alebo .shop. Konkurencia sa zintenzívnila a množstvo nových registrov ponúka veľmi nízke ceny a uplatňuje agresívne marketingové techniky zamerané na registrátorov a maloobchodných predajcov.

Vo všeobecnosti výsledky domény .eu korešpondujú s výsledkami iných ccTLD, ktoré boli spoločne postihnuté nízkymi mierami rastu na trhu s názvami domén v priebehu dvojročného časového rámca tejto správy. Existuje niekoľko dôvodov takýchto nízkych mier rastu. Trendy uvedené v predchádzajúcej správe naďalej pretrvávajú, ako napr. vyspelosť kľúčových domácich trhov a zvýšená konkurencia spôsobená príchodom nových generických domén najvyššej úrovne (gTLD). Počas obdobia, na ktoré sa vzťahuje táto správa, získali podiel na trhu aj náhradné možnosti, ako napr. účty na sociálnych sieťach pre fyzické osoby a podnikateľské subjekty a aplikácie na trhu mobilných telefónov, a to najmä v prípade rozvíjajúcich sa trhov,.

Na konci roka 2017 bol zaznamenaný 1,5 % rast, no v roku 2018 bol rast záporný na úrovni 3,4 %. Záporný rast bol v porovnaní s ostatnými doménami ccTLD spôsobený dvoma netypickými faktormi: zamýšľaným vystúpením Spojeného kráľovstva z Európskej únie (ktoré je bližšie vysvetlené v časti s názvom „Vplyv zamýšľaného vystúpenia Spojeného kráľovstva z EÚ“) a pozastavením približne 58 000 názvov domén v priebehu roka 2018 v dôsledku prísnejších kontrol oprávnenosti.

Počas obdobia, na ktoré sa vzťahuje táto správa, bola finančná situácia registra EURid porovnateľná s predchádzajúcimi dvomi rokmi, pričom ročné príjmy tvorili približne 13 miliónov EUR a náklady 11 miliónov EUR. Po schválení účtovnej závierky a rezerv predstavoval prebytok odvedený do Európskej únie v súlade s podmienkami zmluvy o koncesii na poskytovanie služieb sumu 2 863 036 EUR za účtovný rok 2017 a 1 347 883 EUR za účtovný rok 2018.

EURid spravuje doménu .eu ako externá organizácia nezávislým spôsobom. Komisia však pozorne sleduje finančnú situáciu a plnenie zmluvných záväzkov registra EURid v súlade s ustanoveniami právneho rámca domény .eu a so zmluvou o koncesii na poskytovanie služieb. Komisia vykonáva svoju úlohu dozorného orgánu preskúmavaním auditovaných ročných účtovných závierok, polročných a ročných finančných správ, návrhov rozpočtov, ako aj plánov stratégie a prevádzky registra domény .eu. Finančné otázky sa prerokúvajú na polročných zasadnutiach a ad-hoc stretnutiach.

Združenie EURid má dvoch zakladajúcich členov, DNS Belgium (register. be) a Istituto di Informatica e Telematica (register. it), ako aj deväť ďalších členov a strategickú radu, ktorá pozostáva z 13 zástupcov. Organizáciu vedie generálny riaditeľ a riadiaci tím, ktorý tvorí osem osôb. Na konci sledovaného obdobia mal EURid 56 zamestnancov na plný úväzok pracujúcich na siedmich oddeleniach v štyroch regionálnych pobočkách. Väčšina zamestnancov pôsobí v rámci tímu vonkajších vzťahov a technického oddelenia.

Na základe procesu verejnej súťaže bola vybratá nezisková organizácia Európsky register internetových domén (EURid), s ktorou bola v roku 2004 uzavretá zmluva o koncesii na poskytovanie služieb, aby sa mohla stať prevádzkovateľom registra domény .eu, ktorý je zodpovedný za organizáciu, správu a riadenie domény .eu a jej variantov v ďalších písmach. Po uskutočnení nového procesu verejnej súťaže register EURid získal v roku 2014 zmluvu na druhé obdobie. Táto zmluva bola predĺžená z 1. apríla 2019 do 12. októbra 2022.

Po oznámení Spojeného kráľovstva z 29. marca 2017 o úmysle vystúpiť z Únie sa na základe rokovaní medzi Úniou a Spojeným kráľovstvom dospelo k dohode, ktorá stanovuje spôsob jeho vystúpenia (ďalej len „dohoda o vystúpení“) v súlade s článkom 50 Zmluvy o Európskej únii (ZEÚ). Dohoda o vystúpení stanovuje prechodné obdobie, počas ktorého sa právo Únie bude vzťahovať na Spojené kráľovstvo, resp. uplatňovať v Spojenom kráľovstve. Preto počas tohto prechodného obdobia budú mať osoby s pobytom v Spojenom kráľovstve, resp. občania Spojeného kráľovstva, ako aj podniky a organizácie usadené v Spojenom kráľovstve, naďalej právo byť držiteľmi názvov domény .eu. Toto prechodné obdobie začne plynúť od dátumu vystúpenia a skončí sa 31. decembra 2020, pokiaľ sa Únia a Spojené kráľovstvo nedohodnú do 1. júla 2020 na jednorazovom predĺžení tohto prechodného obdobia o maximálne jeden alebo dva roky.

Pred obdobím a počas obdobia, na ktoré sa vzťahuje táto správa, EURid intenzívne pracoval na tom, aby príponu .ευ (ekvivalent prípony .eu v gréckom písme) schválila korporácia ICANN. Žiadosť o príponu .ευ narazila vo fáze hodnotenia na problémy vzhľadom na zistenie, že reťazec znakov by mohol byť zavádzajúco podobný reťazcu .eu a iným dvojznakovým reťazcom písaným veľkými písmenami. Na konci sledovaného obdobia sa očakávalo, že reťazec .ευ v gréckom písme by mohol byť spustený koncom roka 2019. Týmto míľnikom by sa úspešne zavŕšilo úsilie zamerané na podporu všetkých písiem v Európskej únii, ktoré nie sú latinka.

Po zavedení prípony .ею (ekvivalent domény .eu v cyrilskom písme) v júni 2016 sa začalo trojročné prechodné obdobie, ktorého cieľom bolo presadiť zásadu „zákaz miešania písma“ pre všetky názvy domén. V zmysle tejto politiky, ktorú presadzuje Internetová korporácia pre prideľovanie názvov a čísel ICANN (Internet Corporation of Assigned Names and Numbers), sa musí názov domény aj jej prípona uvádzať tým istým písmom. Na konci prvého štvrťroka 2019 existovalo približne 1 900 názvov domén, ktoré boli zaregistrované s príponou .ею.

Za jednoznačné vyjadrenie uznania možno považovať ocenenie „Registry of the Year Award“, ktoré EURid získal v rokoch 2017 a 2018 od Rady európskych národných registrov domén najvyššej úrovne CENTR na základe prieskumu, v ktorom hlasovalo viac než 100 registrátorov.

–EURid naďalej zefektívňoval svoju prítomnosť v sociálnych médiách, a to najmä prostredníctvom svojho účtu na Twitteri a kanálu YouTube.

–registrátori naďalej využívajú systém kompenzácií EURid, ktorý umožňuje znížené poplatky za nové registrácie. Registrátori oceňujú stabilitu systému, vďaka ktorej môžu propagovať doménu .eu pravidelne počas celého roka. Do systému sa zapojilo 327 registrátorov, čo predstavuje 93,3 % z celkového portfólia domény .eu a 97 % všetkých nových názvov domény v roku 2019,

–partnerstvo s akreditovanými registrátormi domény .eu bolo posilnené prostredníctvom spoločne financovaného marketingového programu registra EURid, z ktorého môžu byť registrátorom preplatené oprávnené náklady na propagačné činnosti v súvislosti s názvami domény .eu až do výšky 100 %. V rokoch 2017 a 2018 sa z programu spolufinancovalo viac než 120 kampaní,

V súlade so svojím strategickým cieľom, ktorým je dôraz na kvalitu a bezpečnosti, a nie na cenu, EURid v oblasti marketingu a komunikácie vykonával tieto činnosti:

Prostredníctvom oznámenia s názvom „Vystúpenie Spojeného kráľovstva a pravidlá EÚ v oblasti mien domény .eu“ z 28. marca 2018, ktoré bolo aktualizované 18. júla 2019, Komisia upozornila držiteľov názvov domény .eu, ktorí majú pobyt, resp. sú usadení v Spojenom kráľovstve, na dôsledky vystúpenia Spojeného kráľovstva z EÚ v zmysle ustanovení v dohode o vystúpení, ktoré nadobudnú platnosť v súvislosti prechodným obdobím. Okrem toho sa Komisia a EURid dohodli na akčnom pláne na zmiernenie účinkov možného scenára, pri ktorom dohoda o vystúpení nenadobudne platnosť, a na riadenie prechodu Spojeného kráľovstva na štatút tretej krajiny, ktorý pozostáva z komunikácie s registrátormi a držiteľmi domén a z prechodných opatrení pre registrované názvy domén, ktoré patria osobám s pobytom v Spojenom kráľovstve.

Vplyv zamýšľaného vystúpenia Spojeného kráľovstva z EÚ na doménu .eu začal byť citeľný v roku 2018. V prípade osôb s pobytom v Spojenom kráľovstve viedla možnosť straty nároku na registráciu názvov domény .eu k zrušeniu registrácií, neobnovovaniu registrácií a k zníženiu počtu nových registrácií. Okrem toho niektorí registrátori so sídlom v Spojenom kráľovstve prestali ponúkať doménu .eu. V dôsledku toho počet registrácií domény .eu v Spojenom kráľovstve klesol z približne 240 000 na 190 000 na konci prvého štvrťroka 2019, čo predstavuje pokles o 24 %.

6.Dôveryhodnosť a bezpečnosť

6.1.Bezpečné názvy domén

DNSSEC je bezpečnostné rozšírenie DNS, ktoré sa zaviedlo a podporuje v rámci domény .eu od roku 2013. DNSSEC zabezpečuje, aby používatelia komunikovali so správnym webovým sídlom, a zabraňuje útokom typu „man in the middle“ z falošných webových stránok.

Aby rozšírenie DNSSEC riadne fungovalo, digitálnym podpisom musí disponovať jednak doména najvyššej úrovne, ako aj jednotlivé názvy domén. Po podpise samotnej domény .eu najvyššej úrovne v roku 2010 začal EURid podporovať aj podpis názvov domény .eu pomocou DNSSEC. Od roku 2015 začal EURid ponúkať zľavu z poplatku za každý správne podpísaný názov domény. Na konci prvého štvrťroka 2019 bolo prostredníctvom DNSSEC riadne podpísaných 540 000 názvov domén (15 % z názvov domény .eu). Pravidelné zvyšovanie počtu názvov domén podpísaných pomocou DNSSEC počas sledovaného obdobia preukazuje, že tieto opatrenia v oblasti poskytovania zliav motivovali registrátorov k nasadzovaniu DNSSEC a ponúkaniu tejto služby držiteľom domén. Aj keď doména .eu patrí z hľadiska zavedenia DNSSEC medzi najlepšie registre domén najvyššej úrovne s kódom krajiny ccTLD, je zrejmé, že na zvýšenie počtu registrácií nových názvov domény .eu bude potrebné ďalšie úsilie.

Vo všeobecnosti EURid podporuje svoju komunitu registrátorov v prijímaní noriem v oblasti kybernetickej bezpečnosti prostredníctvom webinárov a stretnutí, ako aj pravidelným poskytovaním informácií o DNSSEC a iných bezpečnostných opatreniach.

6.2.Obmedzenie protiprávnych registrácií

Zabránenie protiprávnym registráciám názvov domén, ktoré sa využívajú na porušovanie autorských práv, predaj falšovaného tovaru, phishing, kybernetické útoky a šírenie malvéru, zostáva jednou z kľúčových priorít domény .eu. To sa realizuje verifikovaním platnosti registračných údajov vo vzťahu k splneniu kritérií oprávnenosti domény .eu a preverovaním nových registrácií, či sa v rámci nich nevyskytli podozrivé vzorce alebo anomálie.

V rámci preventívnych opatrení EURid každodenne kontroluje nové registrácie. V prípade zistenia údajov, ktoré vzbudzujú pochybnosti, sú držitelia domén vyzvaní, aby údaje aktualizovali alebo opravili – v opačnom prípade im hrozí pozastavenie platnosti ich názvu domény. V roku 2017 bolo pozastavených 20 126 názvov domén, pričom v roku 2018 ich počet dosiahol 58 966.

V roku 2017 Univerzita v Leuvene vytvorila pre register EURid prediktívny systém na zisťovanie názvov domény .eu, ktoré by mohli byť zneužívané na protiprávne účely, a to na základe historických údajov a samoučiacich sa algoritmov. Tento systém, ktorý je stále v štádiu vývoja, sa zameriava na to, aby sa predišlo samotnej aktivácii škodlivých názvov domén.

6.3.Spolupráca v oblasti boja proti počítačovej kriminalite

EURid pravidelne poskytoval súčinnosť orgánom na presadzovanie práva a iným príslušným orgánom na národnej aj európskej úrovni a pomáhal im v boji proti nezákonným činnostiam týkajúcim sa názvov domény .eu.

Na vnútroštátnej úrovni EURid aktívne spolupracoval s belgickým federálnym ministerstvom hospodárstva, belgickou colnou správou (Cybersquad) a prokuratúrou v Belgicku.

Na európskej úrovni EURid viedol pravidelný dialóg s tímom reakcie na núdzové počítačové situácie v európskych inštitúciách, orgánoch a agentúrach (CERT-EU) a ďalej rozvíjal spoluprácu s Europolom prostredníctvom výmeny štatistických údajov a trendov, realizovania spoločných projektov zameraných na boj proti počítačovej kriminalite a organizovania spoločných seminárov. V júni 2018 EURid a Medzinárodná koalícia pre boj proti falšovaniu (International Anti-Counterfeiting Coalition) podpísali memorandum o porozumení, aby sa zapojili do spoločného úsilia v boji proti počítačovej kriminalite v rámci domény .eu. EURid takisto pokračoval v spolupráci s EUIPO (Úrad Európskej únie pre duševné vlastníctvo) v oblasti notifikovania držiteľov ochranných známok v prípade registrácie názvu domény .eu, ktorý je totožný s registrovanou ochrannou známkou v EÚ.

6.4.Alternatívne riešenie sporov

V júni 2017 EURid rozšíril možnosti pri iniciovaní alternatívneho riešenia sporov. Podpísal dohodu so Svetovou organizáciou duševného vlastníctva (WIPO), ktorá sa stala ďalším poskytovateľom alternatívneho riešenia sporov týkajúcich sa domény .eu a pridala sa k už existujúcemu poskytovateľovi, ktorým je rozhodcovský súd so sídlom v Prahe (Rozhodcovský súd Českej republiky). Charakteristickým znakom alternatívneho riešenia sporov, ktoré sa týka domény .eu, je možnosť podať sťažnosť online v ktoromkoľvek z úradných jazykov EÚ. Počas obdobia, na ktoré sa vzťahuje táto správa, bolo podaných 127 sťažností a vyriešených 130 sporov.

6.5.Stabilita, bezpečnosť a kontinuita činností

EURid udržiava vysoko odolnú a spoľahlivú technickú infraštruktúru s cieľom zabezpečiť, aby priestor názvov domény. eu zostal viditeľný a funkčný pre všetkých používateľov internetu. Vďaka tomu bol zachovaný neprerušený prístup k názvom domény .eu pre používateľov, ktorí sa na ne pripájali počas obdobia, na ktoré sa vzťahuje táto správa (čas bezporuchovej prevádzky predstavoval 100 %). Základom technickej infraštruktúry registra EURid sú dva servery názvov domén v Amsterdame a Luxemburgu, ktoré dopĺňa kombinácia serverov spravovaných samotným registrom (Amsterdam, Ľubľana, Londýn a Praha) a externých poskytovateľov smerovania „anycast“, ako napr. DENIC, NetNod a Dyn/Oracle s mennými servermi po celom svete na účely podpory zónového súboru .eu.

Zavedenie a udržanie vysokého štandardu informačnej a sieťovej bezpečnosti zostáva dôležitým prvkom politiky registra EURid v ďalšom poskytovaní bezpečných a kvalitných služieb akreditovaným registrátorom domény .eu a verejnosti. EURid získal certifikáciu ISO 22301 v roku 2017 pre riadenie kontinuity činností a v roku 2019 získal aj opätovnú certifikáciu pre normu informačnej bezpečnosti ISO/IEC 27001. Okrem toho v roku 2018 EURid posúdil a upravil svoju politiku zodpovedného sprístupňovania informácií (Responsible Disclosure Policy) a pokračoval v spolupráci s externou spoločnosťou v rámci vyhodnocovania a zlepšovania kybernetickej bezpečnosti a znižovania hrozieb.